Folketing
2005-04-28

Jeg ved ikke rigtig, med hvilket formål hr. Kofod gør sig selv mindre begavet end nødvendigt, men det må hr. Kofod jo om. Det, der fremgår af det forslag til vedtagelse, som hr. Kofod selv har fremsat, er, at man tager stilling til, at den humanitære folkeret er blevet krænket i Guantánamo. Det tager man stilling til på den måde, man har udtrykt sig på her. Det har karakter af en domfældelse, og det vil vi ikke være med til. Men det betyder ikke, at der ikke er en række ting, vi vil tage afstand fra, og som vi mener er uacceptable, herunder tidsubegrænset tilbageholdelse. Det er et fænomen, som er uacceptabelt. Det er blevet sagt igen og igen fra konservativ side, fra udenrigsministerens side, fra statsministerens side, fra regeringens side. Igen og igen er det blevet sagt, men derfra og så til at fastslå, at nogle givne forhold har fundet sted på et bestemt sted, er der et langt stykke, og hvis ikke hr. Kofod kan begribe det, så har hr. Kofod et problem.